Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 543/11/6606	Lučenec, 11.4.2012
EEČ : 2-47-41-2012

U Z N E S E N I E

Trestná vec:	obvinený XXXXX 
Trestný čin:	trestný čin zneužívania právomoci verejného činiteľa podľa § 158 odsek 1 písmeno a Trestného zákona číslo 140/1961 Zbierky zákonov v znení zákona číslo 227/2005 Zbierky zákonov a prečin zneužívania právomoci verejného činiteľa podľa § 326 odsek 1 písmeno a/ Trestného zákona

Rozhodol: 	prokurátor Okresnej prokuratúry Lučenec
Rozhodnutie:
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
-  ako starosta obce XXXXX dňa 03.03.2005 v XXXXX XXXXX na základe nájomnej zmluvy číslo 615/1993 z 22.11.1994 uzatvorenej medzi prenajímateľom Obecným úradom XXXXX a nájomcom Poľnohospodárskym družstvom XXXXX prevzal nájomné za obdobie rokov 1999 až 2003 v sume 18 570,- Sk, ktorej predmetom bol prenájom pozemkov na poľnohospodárske účely celkom o výmere 92 826 m2 poľnohospodárskej pôdy, pričom prevzatie finančných prostriedkov potvrdil svojim podpisom na príjmovom pokladničnom doklade, avšak peniaze neodovzdal do pokladne Obce XXXXX, čím pre XXXXX spôsobil škodu vo výške 18 570,- Sk, čo v prepočte činí 616,41 €,

-  ako starosta obce XXXXX dňa 20.01.2006 v XXXXX XXXXX na základe nájomnej zmluvy číslo 724/2004 z 01.01.2004 uzatvorenej medzi prenajímateľom Obecným úradom XXXXX a nájomcom Poľnohospodárskym družstvom XXXXX prevzal nájomné za obdobie rokov 2004 až 2005 v sume 18 564,- Sk, ktorej predmetom bol prenájom pozemkov na poľnohospodárske účely celkom o výmere 9,2826 ha poľnohospodárskej pôdy, pričom prevzatie finančných prostriedkov potvrdil svojim podpisom na výdavkovom pokladničnom doklade Poľnohospodárskeho družstva XXXXX, avšak peniaze neodovzdal do pokladne Obce XXXXX, čím pre XXXXX spôsobil škodu vo výške 18 564,- Sk, čo v prepočte činí 616,21 €,

-	ako starosta obce XXXXX dňa 19.12.2006 v XXXXX XXXXX na základe nájomnej zmluvy číslo 724/2004 z 01.01.2004 uzatvorenej medzi prenajímateľom Obecným úradom XXXXX a nájomcom Poľnohospodárskym družstvom XXXXX prevzal nájomné za obdobie roku 2006 v sume 9 282,- Sk, ktorej predmetom bol prenájom pozemkov na poľnohospodárske účely celkom o výmere 9,2826 ha poľnohospodárskej pôdy, pričom prevzatie finančných prostriedkov potvrdil svojim podpisom na výdavkovom pokladničnom doklade Poľnohospodárskeho družstva XXXXX, avšak peniaze neodovzdal do pokladne Obce XXXXX, čím pre XXXXX spôsobil škodu vo výške 9 282,- Sk, čo v prepočte činí 308,11 €

Právna veta:
zastavujem, nakoľko trestné stíhanie je premlčané  a preto je neprípustné podľa § 9 odsek 1 písmeno a/ Trestného poriadku.
Odôvodnenie:
	Uznesením vyšetrovateľa Okresného riaditeľstva PZ, Odboru  kriminálnej polície v Lučenci  sp. zn. ORP-523/OEK-LC-11 z 20.01.2012  bolo podľa § 206 odsek 1 Trestného poriadku vznesené obvinenie XXXXX za prečin zneužívania právomoci verejného činiteľa podľa § 326 odsek 1 písmeno a/ a iné Trestného zákona na skutkovom základe uvedenom vo výrokovej časti tohto uznesenia. 

	Vyšetrovateľ PZ dňa 13.03.2012 podľa § 206 odsek 6 Trestného poriadku upozornil obvineného, že skutok spáchaný dňa 03.03.2005, ktorý bol posudzovaný ako prečin zneužívania právomoci verejného činiteľa podľa § 326 odsek 1 písmeno a/ Trestného zákona, v ďalšom priebehu trestného konania bude právne kvalifikovaný ako trestný čin zneužívania právomoci verejného činiteľa podľa § 158 odsek 1 písmeno a/ Trestného zákona č.140/1961 Zbierky v znení zmien a doplnkov účinného do 31.12.2005.

	Za trestný čin zneužívania právomoci verejného činiteľa podľa § 158 odsek 1 písmeno a/ Trestného zákona č.140/1961 Zbierky v znení zmien a doplnkov účinného do 31.12.2005 možno uložiť trest odňatia slobody na šesť mesiacov až tri roky.

	Z ustanovenia § 67 odsek 1 písmeno d/ Trestného zákona č.140/1961 Zbierky v znení zmien a doplnkov účinného do 31.12.2005 vyplýva, že trestnosť činu zaniká uplynutím premlčacej doby, ktorá je päť rokov, ak je horná hranica trestnej sadzby odňatia slobody viac ako jeden rok.

	Za prečin zneužívania právomoci verejného činiteľa podľa § 326 odsek 1 písmeno a/ Trestného zákona možno uložiť trest odňatia slobody na dva roky až päť rokov.

	Z ustanovenia § 87 odsek 1 písmeno d/ Trestného zákona vyplýva, že trestnosť činu zaniká uplynutím premlčacej doby, ktorá je päť rokov, ak ide o prečin, za ktorý tento zákon v osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky.

	Je evidentné, že v danom prípade je trestné stíhanie premlčané, pričom v prípade skutku spáchaného dňa 03.03.2005 premlčacia doba uplynula dňa 03.03.2010. V prípade skutkov spáchaných v dňoch 20.01.2006, resp. 19.12.2006 premlčacia doba uplynula dňa 20.01.2011, resp. dňa 19.12.2011, pričom ani v jednom prípade nedošlo k prerušeniu premlčania trestného stíhania.

	V zmysle ustanovenia § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	Z ustanovenia § 9 odsek 1 písmeno a/ Trestného poriadku vyplýva, že trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

	Na základe týchto dôvodov som preto rozhodol tak, ako je to uvedené vo výrokovej časti tohto uznesenia.	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor